A Aurora Borealis Malja.
A **Aurora Borealis Malja** (en galego **Copa Aurora Boreal**) é o trofeo entregado cada ano ao equipo feminino campión do campionato finlandés de hóckey sobre xeo en Finlandia. A idea do trofeo naceu en 2009 por iniciativa do daquela embaixador do Canadá en Finlandia, Christopher Shapardanov, para darlle un maior perfil ao campionato feminino. Os fondos para a elaboración do trofeo procederon de doazóns da comunidade finlandesa no Canadá.

O trofeo foi entregado por primeira vez en 2011 e o primeiro equipo en inscribir o seu nome foi o HPK de Hämeenlinna, mentres que o equipo que máis veces alzou a Aurora Borealis Malja foi o K-Espoo de Espoo cun total de seis campionatos entre 2011 e 2023.

Lianne Shapardanov, dona do embaixador do Canadá no momento da súa creación, decidiu que o treofeo recibira o seu nome en honor á aurora boreal, un fenómeno visible nas noites de inverno tanto no Canadá como en Finlandia.

Nome
----

Unha aurora boreal en Inari, na Laponia finlandesa. O trofeo recibe o seu nome en honor a este fenómeno.
O trofeo recibe o seu nome en honor ás auroras boreais (Aurora Borealis), visibles tanto no Canadá como en Finlandia durante as noites do inverno. A idea do nome foi da dona do daquela embaixador do Canadá en Finlandia, Lianne Shapardanov.

No vaso, recuberto de prata, poden verse gravados que representan o fenómeno así como o seu nome.

O trofeo recibe o sobrenome de "Tyttö" (en galego "Nena"), do mesmo xeito que a Kanada-malja, entregada cada ano ao equipo campión de Finlandia en categoría masculina, é chamada "Poika" (en galego "Neno").

Historia
--------

Antes da introdución da Aurora Borealis Malja o equipo feminino campión de Finlandia recibía unha copa denominada Sammon Malja e que se comezou a entregar a partir da tempada inaugural do campionato feminino e entregouse por primeira vez ao equipo campión da tempada 2009-10, oIlves. Anteriormente entregouse outra copa ao equipo gañador do Torneo Lipstick, que decidiu de xeito non oficial o campión feminino finlandés a finais da década de 1970 e principios da de 1980.

O trofeo foi donado á Federación Finlandesa de Hóckey sobre Xeo polo daquela embaixador do Canadá en Finlandia, Christopher Shapardanov, e os fondos para a súa adquisición procederon principalmente de doazóns da comunidade finlandesa do Canadá, rexistrándose un total de 150 donantes individuais e seis empresas do Canadá.

A Aurora Borealis Malja foi entregada a Federación Finlandesa, representada polo seu presidente Kalervo Kummola e o director executivo Matti Nurminen, o 21 de marzo de 2011 no Helsingin jäähalli de Helsinqui antes do inicio do partido de cuartos de final da SM-liiga entre o HIFK e os Jokerit. Sesenta anos antes, a comunidade finlandesa no Canadá doou a Kanada-malja, na que cada ano se grava o nome do campión finlandés en categoría masculina.

A principios de setembro de 2011 a copa foi doada ao Museo finlandés do hóckey sobre xeo, onde foi colocada nun lugar de honra, preto da entrada e fronte á Kanada-malja. Shapardanov sinalaba ante o evento:

|  |  |  |
| --- | --- | --- |
| "| Hoxe o círculo péchase. Na miña visita a este Museo do hóckey sobre xeo naceu a idea de doar unha copa de campión á Naisten SM-sarja. Agora a copa únese á colección do museo. | "|
| — Christopher Shapardanov |

Na tempada 2019-20, a causa da pandemia por coronavirus, a liga non decidiu ningún equipo campión por primeira vez na súa historia, cancelándose a tempada logo das semifinais, sen chegar a disputarse a final entre o K-Espoo e o KalPa.

Características
---------------

O trofeo mide uns 80 centímetros de alto co seu soporte, e na súa parte inferior mide 39 cm. Os materiais empregados na súa fabricación foron prata canadense para o recubrimento das partes metálicas, mentres que para o soporte empregouse madeira de pradairo, mentres que o pé da copa está rodeado por unha decoración de labradorita. O seu peso é duns 12 quilos.

O recipiente metálico está decorado cunha imaxe en relevo que amosa unha aurora boreal nun bosque de coníferas. No lateral do trofeo está gravado un texto sobre a doazón do trofeo en catro idiomas: o finés e o suceo (linguas oficiais en Finlandia), e o inglés e o francés (linguas oficiais no Canadá).

No trofeo hai numerosas referencias á conexión entre ambos países: as auroras boreais son visibles en ambos países, os materiais empregados na súa confección respectan a natureza de ambos países e a súa similitude, e os dous países son bilingües.

Do mesmo xeito que o seu homólogo masculino, a Kanada-malja, o trofeo non se entrega en propiedade ao equipo campión, senón que cada ano se inscribe o seu nome nunha placa que se coloca no soporte de madeira. Realizáronse dúas copias do trofeo, unha delas encóntrase no Museo finlandés do hóckey sobre xeo, mentres que a outra é entregada no xeo ao equipo campión de Finlandia.

Palmarés
--------

Partido das finais da tempada 2018-19 entre o Ilves e as Blues.
Dende a súa introdución na tempada 2010-11 un total de cinco equipos alzaron o trofeo. O equipo que máis veces se proclamou campión finlandés dende aquela foi o K-Espoo, cun total de seis campionatos.

| Ano |  Campión |  Prata |  Bronce |
| --- | --- | --- | --- |
|
| **Campión da Naisten SM-sarja** |
| 2010-11 | Hämeenlinna HPK | Tampere Ilves | Oulu Kärpät |
| 2011-12 | Oulu Kärpät | Tampere Ilves | Hämeenlinna HPK |
| 2012-13 | Espoo Blues | Jyväskylä JYP | Oulu Kärpät |
| 2013-14 | Espoo Blues | Jyväskylä JYP | Hämeenlinna HPK |
| 2014-15 | Espoo Blues | Jyväskylä JYP | Tampere Ilves |
| 2015-16 | Jyväskylä JYP | Hämeenlinna HPK | Espoo Blues |
| 2016-17 | Oulu Kärpät | Espoo Espoo United | Kuopio KalPa |
|
| **Campión da Naisten Liiga** |
| 2017-18 | Oulu Kärpät | Tampere Ilves | Kuortane Team Kuortane |
| 2018-19 | Espoo Blues | Tampere Ilves | Oulu Kärpät |
| 2019-20 | *Tempada cancelada* |
| 2020-21 | Espoo Kiekko-Espoo | Kuopio KalPa | Helsinqui HIFK |
| 2021-22 | Espoo Kiekko-Espoo | Helsinqui HIFK | Oulu Kärpät |
| 2022-23 | Helsinqui HIFK | Espoo Kiekko-Espoo | Kuopio KalPa |
| 2023-24 |  |  |  |

### Casificación de equipos

| Equipo |  Campión |  Prata |  Bronce | Medallas totais |
| --- | --- | --- | --- | --- |
| Espoo Espoo Blues/Espoo United/Kiekko-Espoo | 6 | 3 | 1 | 10 |
| Oulu Kärpät | 3 | 0 | 4 | 7 |
| Helsinqui HIFK | 2 | 1 | 3 | 5 |
| Jyväskylä JYP | 1 | 3 | 0 | 4 |
| Hämeenlinna HPK | 1 | 1 | 2 | 4 |

Notas
-----

1. ↑  O nome en finés para o fenómeno é *revontuli*.
2. ↑  A SM-liiga, actualmente chamada simplemente Liiga, é o nome da liga profesional masculina e máxima categoría do hóckey sobre xeo masculino en Finlandia.
3. ↑  Que tamén competiu baixo as denominacións de Espoo Blues e Espoo United.

Referencias

1. 1 2 3 4 5  "Tältä se näyttää - Aurora Borealis -malja julkistettiin! Kirjoittanut Toimitus" (en finés). Leijonat.fi. 21 de marzo de 2011. Consultado o 21 de xuño de 2023.
2. 1 2 3 4 5  Mennander, Pasi (12 de marzo de 2013). "Tästä pokaalista pelataan - 15 faktaa Aurora Borealis -maljasta" (en finés). Leijonat.fi. Consultado o 21 de xuño de 2023.
3. ↑  Panel de descrición do obxecto na exposición do Museo finlandés do hóckey sobre xeo no verán de 2022 (consultado o 10 de xullo de 2022).
4. ↑  Panel de información da liga feminina de Finlandia no Museo finlandés do hóckey sobre xeo na primavera de 2023 (consultado o 30 de abril de 2023).
5. ↑  Nordqvist, Tina (28 de abril de 2014). "Mestareiden maljat" (en finés). Suomi Seura. Consultado o 24 de xuño de 2023.
6. 1 2  "Naisten SM-sarja saa oman "Kanada-maljan"". *mtvuutiset.fi* (en finés). 21 de marzo de 2011. Consultado o 24 de xuño de 2023.
7. ↑  Mennander, Pasi (9 de setembro de 2011). "Aurora Borealis Cup lahjoitettiin Jääkiekkomuseoon" (en finés). Leijonat.fi. Consultado o 22 de xuño de 2023.
8. ↑  "Koronavirus lopettaa Jääkiekkoliiton alaisten sarjojen kauden – Myös alle 16- ja 17-vuotiaiden kotimaan maaottelut peruttu" (en finés). leijonat.fi. 12 de marzo de 2020. Consultado o 19 de setembro de 2020.
9. ↑  "Naisten Liigan finaalit peruttu - Kiekko-Espoo ymmärtää ratkaisun" (en finés). kiekko-espoonaiset.fi. 13 de marzo de 2020. Consultado o 19 de setembro de 2020.
10. ↑  "HISTORIA" (en finés). Kiekko-EspooNaiset.fi. Consultado o 24 de xuño de 2023.
11. ↑  "Naisten SM:n mitalijoukkueet kautta aikojen" (en finés). Leijonat.fi. Consultado o 24 de xuño de 2023.

Véxase tamén
------------

### Outros artigos

* Sammon Malja‎
* Trofeos da Naisten Liiga

| * v
* c
* e
Naisten Liiga |
| --- |
| Equipos 2023–24 | 
* HIFK
* HPK
* Ilves
* KalPa
* K-Espoo
* Kärpät
* RoKi
* Team Kuortane
* TPS

 |
| Tempadas | 
* 1982-83
* 1983-84
* 1984-85
* 1985-86
* 1986-87
* 1987-88
* 1988-89
* 1989-90
* 1990-91
* 1991-92
* 1992-93
* 1993-94
* 1994-95
* 1995-96
* 1996-97
* 1997-98
* 1998-99
* 1999-00
* 2000-01
* 2001-02
* 2002-03
* 2003-04
* 2004-05
* 2005-06
* 2006-07
* 2007-08
* 2008-09
* 2009-10
* 2010-11
* 2011-12
* 2012-13
* 2013-14
* 2014-15
* 2015-16
* 2016-17
* 2017-18
* 2018-19
* 2019-20
* 2020-21
* 2021-22
* 2022-23
* 2023-24
* *2024-25*

 |
| Antigos equipos | 
* JYP
* KS Noux
* Ylöjärvi-Ilves
* Team China
* Salo HT
* KJT Haukat

 |
| Trofeos e recoñecementos | 
* Aurora Borealis Malja
* Trofeo Riikka Nieminen
* Trofeo Katja Riipi
* Trofeo Päivi Halonen
* Trofeo Tuula Puputti
* Trofeo Marianne Ihalainen
* Trofeo Tiia Reima
* Trofeo Karoliina Rantamäki
* Trofeo Emma Laaksonen
* Trofeo Noora Räty
* Trofeo Hannu Saintula
* Casco Dourado

 |
| Outros artigos | 
* Koulukarun lassikko
* Naisten Mestis
* Selección feminina de hóckey sobre xeo de Finlandia
* Selección feminina sub-18 de hóckey sobre xeo de Finlandia

 |

* Portal:Hóckey sobre xeo